סניריא

סניריא (בערבית: سنيريا) הוא כפר פלסטיני במערב השומרון, מדרום לקלקיליה ועל יד שערי תקווה, המשתייך לנפת קלקיליה של הרשות הפלסטינית. לפי נתוני הלשכה הפלסטינית המרכזית לסטטיסטיקה, בשנת 2016 מנתה האוכלוסייה בכפר כ-3,461 תושבים.

 היסטוריה 
לפי עדויות ארכאולוגיות אזור הכפר היה מיושב כבר מהתקופה ההלניסטית בארץ ישראל. סמוך לכפר נמצאו ממצאים (בעיקר חרסים) במספר חורבות, "ח'רבת א-סמרא" "ח'רבת אל מוטיין", "ח'רבת חמד", "קאסר אל ג'ונדי" ו"ח'רבת טנורה", בה שרידים רבים של מבנים וביצורים שמהם נשתמרו קירות שלמים בעלי אבני גזית, שרידי חדרים, בורות מים וגתות. 

גרעין הכפר הנוכחי הוקם מסביב לקבר שייח ומסגד מהתקופה הממלוכית בארץ ישראל, שהוקם על שרידי מצודה צלבנית ובו מערה שבתוכה שלדים. לפי המסורת המקומית אלה שלדיהם של ארבעים לוחמים מוסלמים שנהרגו בקרבות עם הצלבנים.

התקופה העות'מאנית
בשנת 1863 ביקר בכפר חוקר ארץ ישראל ויקטור גרן וכתב שגרו בו כ-700 תושבים, מסגד הכפר שוכן בנקודה הגבוהה ביותר בכפר ושיש בו בורות מים רבים.
בסקר של הקרן לחקר ארץ ישראל משנת 1882 מתואר הכפר כ-"כפר על ראש גבעה, מוקף במטעי זיתים. אספקת המים לכפר מגיעה מבורות מים. 
בתקופה זו פעלו בכפר כוורת דבש לגידול דבורים בכדי חרס.

 בתקופת המנדט הבריטי 
במפקד 1922 שנערך על ידי שלטונות המנדט הבריטי, הייתה אוכלוסיית הכפר 529 מוסלמים, ובמפקד 1931 היא גדלה ל-722 מוסלמים (כולל ח'רבת עזון) אשר שכנו ב-165 בתים. 

ב-1945 האוכלוסייה בכפר הייתה 990 מוסלמים, ואילו שטח הקרקע הכולל של הכפר היה 12,685 דונם. מתוכם היו 2,895 דונם של מטעים ואדמות השקיה, 4,432 של גידולי דגנים, ואילו 45 דונם סווגו כשטח בנוי.

בעקבות מלחמת העצמאות, ולאחר הסכמי שביתת הנשק של 1949, עבר הכפר משליטה בריטית לירדנית.

לאחר מלחמת העצמאות החלו החמולות אחמד ועומר לעבד שדות ממערב לכפר, שם הייתה קרקע מתאימה לחקלאות עוד משנות השלושים. אדמות הכפר השתרעו במערב עד כפר קאסם, בדרום עד הוואדי המפריד בינה לבין מסחה. בשנות החמישים, כדי למנוע נסיעה מתמשכת למרחקים ארוכים, הקימו החמולות אחמד ועומר את הכפרים עזון עתמה ובית אמין, בהתאמה. בשל הגירתן של שתי החמולות, הפכו ״יונס״ ו״שיח״ לחמולות הדומיננטיות בסניריא. 

בתחילת השלטון הירדני בשנות החמישים, התקבלו מים לשימוש מקומי מאזור ואדי קנא הסמוך. לאחר קבלת תמיכה כספית מתושבים המתגוררים במדינות המפרץ הפרסי, השתפרה כלכלת הכפר משמעותית, וכללה את הגברת התפוקה החקלאית, שהביאה לייצוא תפוזים ומוצרים אחרים למדינות המפרץ. הגדלת ההכנסה בכפר אפשרה לתושבים לחפור את הבאר הציבורית הראשונה בסניריא.

לאחר 1967
בעקבות מלחמת ששת הימים, ב-1967, עבר הכפר משליטה ירדנית לישראלית. 

מדרום לכפר הוקמה ב-1983 ההתנחלות שערי תקווה וב-1985 הוקמה ההתנחלות עץ אפרים. ב-1985 הקמה ממערב לכפר ההתנחלות  אורנית. כמה מאות דונמים של אדמה חקלאית ששימשה את הכפר הופקעו לצורכי הקמת ההתנחלויות, כבישי גישה ודרכי ביטחון.

בהסכם אוסלו ב' סווג השטח הבנוי של הכפר כשטח B.

בזמן האינתיפדה השנייה בשנת 2003, החלה ישראל בהקמתה של גדר הפרדה, שתחצוץ בין השטחים שבהם מתגוררים הפלסטינים ביהודה ושומרון ובין ההתנחלויות. הגדר ביתרה את שטחי הכפר סניריא באופן ש-60% מאדמות הכפר נמצאות בצד הישראלי של גדר ההפרדה, ותושבי הכפר מגיעים אליהם דרך מחסום עזון עתמה. חלק מהאדמות הן קרקע שטוחה שעליה חממות לגידולים שונים גדלים, עצי פרי וירקות. 

חינוך
בסניריא 3 בתי ספר, בית ספר יסודי לבנים, בית ספר יסודי לבנות ותיכון מעורב בו בנים ובנות לומדים יחד. 
קישורים חיצוניים

Welcome To Sanniriya
Survey of Western Palestine, Map 14:  IAA, Wikimedia commons 
Sanniriya Village (Fact Sheet), המכון למחקר יישומי - ירושלים (ARIJ)
Sanniriya Village Profile, ARIJ
 Sanniriya, aerial photo, ARIJ

הערות שוליים

קטגוריה:נפת קלקיליה
קטגוריה:הרשות הפלסטינית: יישובים